भाजपा के राष्ट्रीय अध्यक्ष अमित शाह के पटना आगमन का राजद ने अनोखे तरीके से विरोध जताया। राजद की छात्र इकाई के कार्यकर्ताओं ने प्रदेश कार्यालय परिसर में पान और पकौड़ा तलकर लोगों को खिलाया। प्रदेश छात्र राजद अध्यक्ष आकाश यादव ने इसका नेतृत्व किया। पटना विश्वविद्यालय को केंद्रीय विवि का दर्जा नहीं दिए जाने को लेकर काला दिवस मनाया। वहीं, प्रदेश कांग्रेस, राष्ट्रवादी कांग्रेस पार्टी के कार्यकर्ताओं व अखिल भारतीय राष्ट्रीय छात्र संगठन (एनएसयूआई) के कार्यकर्ताओं ने हड़ताली मोड़ के समीप अमित शाह को काले झंडे दिखाए और नारेबाजी की। इस दौरान पुलिस प्रशासन से उनकी नोकझोंक भी हुई।